อนุฯโครงการจำนำลงพื้นที่สอบรูรั่ว‘ธกส.’
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — ธ.ก.ส. ลงพื้นที่หาข้อสรุปผลขาดทุนจากการจำนำสินค้าเกษตร 8.4 หมื่นล้าน 
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า คณะอนุกรรมการตรวจสอบสินค้าและประเมินผลโครงการรับจำนำผลผลิตการเกษตรตามนโยบายรัฐบาล ที่มีนายนริศ ชัยสูตร รองปลัดกระทรวงการคลัง เป็นประธาน เตรียมลงพื้นที่ตรวจสินค้าคงค้างในสต๊อกตามข้อมูลที่ได้รับรายงานจากองค์การคลังสินค้า (อคส.) และองค์การตลาดเพื่อเกษตรกร (อ.ต.ก.) เพื่อตีมูลค่าราคาสินค้าปัจจุบัน ก่อนที่จะเสนอให้คณะรัฐมนตรี (ครม.) จัดสรรงบประมาณคืนให้ ธ.ก.ส.ต่อไป 
ทั้งนี้ จากรายงานข้อมูลเบื้องต้นพบว่าตามโครงการรับจำนำ 16 โครงการมูลค่ากว่า 1.76 แสนล้านบาท นั้นมีผลผลิตที่รับจำนำค้างอยู่ในโกดังสินค้าคิดเป็นมูลค่า 9.2 หมื่นล้านบาท และคาดว่าจะมีผลขาดทุนเกิดขึ้น 8.4 หมื่นล้านบาท 
ขณะที่คณะกรรมการตรวจสอบคุณภาพและปริมาณมันสำปะหลังในสต๊อกของรัฐบาล ซึ่งมีนายอำนวย ปะติเส เป็นประธาน รายงานว่าผลจากการจำหน่ายสินค้าในโครงการรับจำนำก่อนหน้านี้หลายปีรวมกันมียอดขาดทุนเกิดขึ้น 1 หมื่นล้านบาท ซึ่งคณะกรรมการชุดของนายนริศรับทราบและเตรียมเสนอ ครม. เพื่อขอชดเชยความเสียหายนี้ให้กับ ธ.ก.ส. ภายใน 1 ปี หรือภายในปีงบประมาณ 2555
สำหรับผลการตรวจสอบมันสำปะหลังในโครงการรับจำนำ และรับประกันมันสำปะหลังระหว่างปี 2549/2550 กับปี 2551/2552 จำนวนประมาณ 1.4 ล้านตัน พบว่ามันในสต๊อกส่วนใหญ่สภาพยังดี มีปริมาณน้ำหนักลดลงไป 10% เนื่องจากน้ำในมันระเหยออก และมีบางส่วนที่เสียหายเกิดจากการเน่าหรือไฟไหม้ซึ่งถือว่ายอมรับได้ จึงต้องตรวจสอบและรายงานให้ ครม.รับทราบ จะได้ขอรับเงินชดเชยความเสียหายที่เกิดขึ้นเท่านั้น " นายลักษณ์กล่าว 
 
อย่างไรก็ตามจะต้องรอผลตรวจสต็อกสินค้าทั้งหมดซึ่งได้แก่ ข้าว และข้าวโพดที่จะมีการลงพื้นที่เร็วๆ นี้เพื่อนำข้อสรุปเรื่อง
ปริมาณสต็อกทั้งหมดมารายงานให้คณะกรรมการปิดบัญชีรับทราบภายในสิ้นเดือน ส.ค. นี้ เพื่อนำข้อสรุปแนวทางการชด
เชยความเสียหายเสนอ ครม. ซึ่งกรณีที่มีผลขาดทุนเกิดขึ้นทางคณะกรรมการปิดบัญชี เห็นว่าจะต้องทยอยตั้งบประมาณชด
เชยคืน ธ.ก.ส. ภายใน 5 ปี ต่อไป